IND ฉายภาพธุรกิจปี 65 รุกงานรัฐ-เอกชนเต็มสูบ ปักเป้ารายได้โต 25%
IND กางแผนปี 65 ลุยงานรัฐ-เอกชนเต็มสูบ ตุน Backlog แน่น 2.24 พันลบ. ตั้งเป้ารายได้โต 20-25% พร้อมรุกขยายธุรกิจใหม่เสริมทัพ หนุนอนาคตสดใส
26 ม.ค. 2565

ดร.พรลภัส ณ ลำพูน รองประธานเจ้าหน้าที่บริหาร บริษัท อินเด็กซ์ อินเตอร์เนชั่นแนล กรุ๊ป จำกัด (มหาชน) หรือ IND ผู้ให้บริการงานด้านวิศวกรรมและสถาปัตยกรรมครอบคลุมงานออกแบบพร้อมก่อสร้าง,งานบริหารโครงการขนาดใหญ่และควบคุมงานก่อสร้างของภาครัฐ รวมถึงงานด้านวิศวกรรมที่ปรึกษาต่างๆ เปิดเผยว่า ในปี 2565 บริษัทฯ มุ่งเน้นการลงทุนในโครงการของภาครัฐและรัฐวิสาหกิจ โดยเพิ่มศักยภาพในการประมูลโครงการต่างๆ รวมถึงขยายงานของภาคเอกชนให้มากขึ้น อีกทั้งมุ่งเน้นการขยายธุรกิจใหม่ที่เกี่ยวเนื่องกับธุรกิจหลัก เพื่อต่อยอดและผลักดันการเติบโตของรายได้และกำไรเติบโตได้ต่อเนื่องอย่างมั่นคง โดยขณะนี้อยู่ระหว่างการศึกษาความเหมาะสมของธุรกิจที่จะเข้าไปลงทุน และการสร้างมูลค่าเพิ่มในอนาคต
สำหรับในปีนี้บริษัทฯ ตั้งเป้าการเติบโตของรายได้ไว้ที่ประมาณ 20-25% เมื่อเทียบกับปีที่ผ่านมา ซึ่งทยอยรับรู้รายได้จากงานในมือ (Backlog) ที่ปัจจุบันมีอยู่ประมาณ 2.24 พันล้านบาท และยังมีงานต่างๆ ที่จะเข้าร่วมประมูลประมาณ 20 โครงการ มูลค่าประมาณ 600 ล้านบาท คาดว่ามีโอกาสได้งานสูงถึง 80%
ทั้งนี้แนวโน้มอุตสาหกรรมการก่อสร้างในปี 2565 ยังสามารถเติบโตในทิศทางที่ดี เนื่องจากการผลักดันของภาครัฐที่เป็นไปตามงบประมาณที่ได้จัดสรรไว้ โดยผ่านโครงการเมกะโปรเจกต์ต่างๆ ทั้งโครงการขยายเส้นทางรถไฟฟ้า รถไฟรางคู่ รถไฟความเร็วสูง โครงการขยายสนามบินต่างๆ โดยค่าเฉลี่ยการเติบโตของอุตสาหกรรมในปีที่ผ่านมาอยู่ที่ประมาณ 6-8%
“สภาวะการแข่งขันของอุตสาหกรรมการก่อสร้างในปีนี้ ประเมินว่ายังมีอยู่ในระดับสูง ทำให้บริษัทฯต้องปรับกลยุทธ์ นอกเหนือจากการมุ่งเน้นประมูลงานภาครัฐ-รัฐวิสาหกิจ รวมถึงภาคเอกชนมากขึ้นแล้ว ยังต้องเตรียมศึกษาขยายธุรกิจใหม่ๆ หาช่องทางตลาดใหม่เพิ่มเติม และเพิ่มศักยภาพในการรองรับการประมูลงานให้มากขึ้น ซึ่งจะเป็นส่วนหนึ่งในแผนธุรกิจที่จะช่วยสร้างการเติบโตให้กับธุรกิจต่อไปได้ในระยะยาว และสร้างผลตอบแทนให้กับผู้ถือหุ้นได้อย่างต่อเนื่อง” ดร.พรลภัส กล่าว